અહીં એવો સવાલ ઉદ્દભવવો પણ વાજબી છે કે ૩૯ વર્ષીય સોહાએ એવી તે કેવી જિંદગી જીવી લીધી કે તેણે આત્મકથા જ લખી નાખી? આનો સાચો જવાબ તો અમને પણ નથી મળતો અને કદાચ સોહાની આત્મકથા વાંચ્યા પછી પણ વાચકોને સોહાએ આત્મકથા લખવાનું કારણ ન સમજાય એવું બને. કદાચિત એક જવાબ એ હોઈ શકે કે સોહાની ફિલ્મોમાં કારકિર્દી ચાલી નહીં, અભિનેત્રી તરીકે લોકોના સ્મૃતિપટમાં તે ક્યારેય સ્થાન જમાવી શકી નથી. લોકો સાવ ભૂલી જાય એ પહેલાં પ્રસિદ્ધિમાં રહેવાનો એમનો આખરી પ્રયાસ ગણી શકાય. મા શર્મિલા ટાગોર આત્મકથા લખવા અંગે હજુ વિચાર કરી રહી છે ત્યાં સોહાએ લખી નાખી. ફિલ્મી કરિયર વિશે તે વધુુ લખી શકે તેમ નથી. અભિનેત્રી મમ્મી શર્મિલા અને પટૌડી ખાનદાનના હોવાના નાતે ફિલ્મોમાં જલ્દી પ્રવેશ મળી ગયો હતો એટલે ફિલ્મ ઈન્ડસ્ટ્રીમાં પ્રવેશના સંઘર્ષનો પણ તે ચિતાર આપી શકે તેમ નથી. રહી વાત લાંબા સમયના પ્રેમી કુણાલ ખેમુ સાથે પરણીને ઠરીઠામ થવાની. સોહા કહે છે કે, ‘પરિવાર સાથે વિતાવેલી એકેએક ક્ષણોને મેં મારા પુસ્તકમાં ઉતારવાનો પ્રયાસ કર્યો છે.’ સોહાની આત્મકથા મારફતે સૈફ અને કરીનાના જીવનમાં ડોકિયું કરવા માંગતા વાચકોને સોહા ચેતવે છે કે, ‘એવી અપેક્ષાએ તમે મારી આત્મકથા વાંચશો તો આમાંથી તમને કંઈ નહીં મળે.’